Document ID: /fineweb-2-swissfilter-quality_10-filterrobots/filtered/00101.jsonl.gz/12

Μ0υνάρες είναι;
Περσι, το καλοκαίρι το πέρασα στη Λήμνο, σε ένα μικρό χωριό. Για να πάω στην πόλη, ξυπνούσα στις 6:30 και έπαιρνα το λεωφορείο του ΚΤΕΛ. Εκεί έκανα τα ψώνια μου, έπινα τους καφέδες μου και στη 1μμ ήμουνα στο ΚΤΕΛ για το τελευταίο λεωφορείο σπίτη. Μία άπο αυτές τις μέρες έγινε κάτι περίεργο.
Ο οδηγός άνοιξε τις πόρτες του λεωφορείου. Εμείς, οι χωριάτες, μπήκαμε μέσα και περιμέναμε να φύγουμε. Στα καθίσματα μπροστά μου καθότανε δύο κορίτσια. Ήτανε πολύ φτιαγμένες, βαμμένες, φορεματάκια, γλυκές μπλουζίτσες. Δύσκολο να πω πόσο χρονών να ήτανε, γιατί σ'αυτή την ηλικία στα καλοκαίρια στο νησί τα κορίτσια μεγαλοδείχνουνε. Πάντως 14-16 τά'κανα. Μιλήσανε μεταξύ τους σε χαμηλό τόνο, αλλά όχι και ψιθυρίζοντας. Πιθανόν, νόμιζαν ότι δεν μπορούσα να τις ακούσω ή με κόψανε για ξένο, τουρίστα και βάρβαρο άνευ γνώσης της ελληνικής γλώσσας.
Απ'έξω περάσανε δύο άλλα κορίτσια. Φτιαγμένες κι εκείνες, ακόμα πιο πολύ φτιαγμένες. Κοντά τα φορεματάκια, έγχρωμο το βάψιμο, σαν από φρέσκο από κομμωτήριο το μαλλί. Τα κορίτσια αυτά συνόδευε ένας κύριος, αρκετά μεγάλος, πιθανόν ο πατέρας ή ένας θείος που τα πρόσεχε.
Τα κορίτσια μέσα κοιτάζανε τα κορίτσια έξω. Η μία φαινότανε να τις ήξερε, όπως κατάλαβα από την ακόλουθη ερώτηση. Τα μάτια τους έμεναν καρφωμένα πάνω τους, και η άλλη ρώτησε: "Μ0υνάρες είναι;".
Το ρώτησε με ένα ύφος που μου έδειχνε ότι ήταν η πιο απλή ερώτηση του κόσμου, ότι αλήθεια ήθελε να ξέρει. Δεν θυμάμαι απάντηση, πιθανόν η φίλη της να κούνησε το κεφάλι. Η απορία μου είναι τώρα (και κατευθύνεται φυσικά πιο πολύ στις θηλυκές αναγνώστριες του weblog μου): Σωστά άκουσα; Μιλάνε έτσι τα κορίτσια;
Μην μπερδεύουμε τίποτα εδώ, δεν έχω πρόβλημα με τις λέξεις αυτές. Τα ελληνικά μου τα έμαθα σε ένα συνεργείο στην οδό Πειραιώς. Όμως, μου φαίνεται ότι υπάρχει ένας κόσμος που τα αγόρια δεν πατάνε ποτέ.